Kvapioji stumbražolė

Kvapioji stumbražolė (Hierochloe odorata) – miglinių (Poaceae) šeimos, stumbražolė (Hierochloe) genties augalas.

Daugiametis, 15–70 cm aukščio, su ilgais šakniastiebiais žolinis augalas. Stiebas plikas. Vaisingųjų ūglių viršutinis lapas su ilga makštimi ir siaurai lancetišku, iki 3 cm ilgio lapalakščiu. Varputės stambokos, trižiedės.

Žydi gegužės – birželio mėn. Dauginasi šakniastiebiais ir sėklomis.

Auga drėgnose pievose, krūmuose, išretintuose miškuose.

Vaistinei žaliavai vartojama žolė. Ji pjaunama augalams žydint. Lapuose yra daugiau kaip 1 %, o šluotelėse – 0,2 % askorbino rūgšties; visoje žaliavoje yra kumarinų, taip pat kumaro, ferulo ir melilotinės rūgščių, mangano ir kitų medžiagų.

Kaip prieskonis naudojamas gėrimams aromatizuoti.

Migliniai
Prieskoniniai augalai
Vaistiniai augalai